CELEX: 32004D0680
Language: fi
Date: 2004-09-24 00:00:00
Title: 2004/680/EY: Neuvoston päätös, tehty 24 päivänä syyskuuta 2004, AKT–EY-kumppanuussopimuksen 96 artiklan mukaisten Guinea-Bissaun kanssa käytyjen neuvottelujen päättämisestä

8.10.2004   
            
            
               FI
            
            
               Euroopan unionin virallinen lehti
            
            
               L 311/27
            
         
      NEUVOSTON PÄÄTÖS,
   tehty 24 päivänä syyskuuta 2004,
   AKT–EY-kumppanuussopimuksen 96 artiklan mukaisten Guinea-Bissaun kanssa käytyjen neuvottelujen päättämisestä
   (2004/680/EY)
   EUROOPAN UNIONIN NEUVOSTO, joka
   ottaa huomioon Euroopan yhteisön perustamissopimuksen,
   ottaa huomioon Cotonoussa 23 päivänä kesäkuuta 2000 allekirjoitetun Afrikan, Karibian ja Tyynenmeren valtioiden ryhmän sekä Euroopan yhteisön ja sen jäsenvaltioiden välisen kumppanuussopimuksen (1), jäljempänä ”AKT–EY-kumppanuussopimus”, ja erityisesti sen 96 artiklan,
   ottaa huomioon AKT–EY-kumppanuussopimuksen täytäntöön panemiseksi toteutettavista toimenpiteistä ja noudatettavista menettelyistä jäsenvaltioiden hallitusten neuvostossa kokoontuneiden edustajien kesken tehdyn sisäisen sopimuksen (2) ja erityisesti sen 3 artiklan,
   ottaa huomioon komission ehdotuksen,
   sekä katsoo seuraavaa:
   
               (1)
            
            
               AKT–EY-kumppanuussopimuksen 9 artiklassa tarkoitettuja sopimuksen olennaisia osia on rikottu 14 päivänä syyskuuta 2003 tapahtuneella sotilasvallankaappauksella, jonka Euroopan unioni tuomitsi 18 päivänä syyskuuta 2003 antamassaan julkilausumassa.
            
         
               (2)
            
            
               AKT–EY-kumppanuussopimuksen 96 artiklan mukaisesti AKT-maiden ja Guinea-Bissaun kanssa neuvoteltiin 19 päivänä tammikuuta 2004, jolloin Guinea-Bissaun viranomaiset antoivat Euroopan unionin esiin tuomien ongelmien korjaamiseksi erityisiä sitoumuksia, jotka oli määrä täyttää kolmen kuukauden ajan käytävän perusteellisen vuoropuhelun aikana.
            
         
               (3)
            
            
               Tämän ajanjakson päättyessä vaikuttaa siltä, että kyseiset sitoumukset ovat johtaneet käytännön toimenpiteisiin AKT–EY-kumppanuussopimuksen olennaisten osien osalta; tiettyjä erityisesti julkisen talouden vahvistamista koskevia tärkeitä toimia ei ole kuitenkaan vielä riittävästi pantu käytännössä täytäntöön,
            
         ON PÄÄTTÄNYT SEURAAVAA:
   1 artikla
   Päätetään Guinea-Bissaun tasavallan kanssa käydyt, AKT–EY-kumppanuussopimuksen 96 artiklan mukaiset neuvottelut.
   2 artikla
   Hyväksytään liitteenä olevassa kirjeluonnoksessa esitetyt toimenpiteet AKT–EY-kumppanuussopimuksen 96 artiklan 2 kohdan c alakohdassa tarkoitettuina aiheellisina toimenpiteinä.
   3 artikla
   Tämä päätös tulee voimaan päivänä, jona se julkaistaan Euroopan unionin virallisessa lehdessä.
   Päätöstä sovelletaan 11 päivään lokakuuta 2005.
   
      Tehty Brysselissä 24 päivänä syyskuuta 2004.
      
         
            Neuvoston puolesta
         
         
            Puheenjohtaja
         
         L. J. BRINKHORST
         
      
   
   
      (1)  EYVL L 317, 15.12.2000, s. 3.
   
      (2)  EYVL L 317, 15.12.2000, s. 376.
   
      LIITE
      Arvoisa herra pääministeri,
      Euroopan unioni pitää AKT–EY-kumppanuussopimuksen 9 artiklan määräyksiä erittäin tärkeinä. Ihmisoikeuksien kunnioittaminen ja demokratian ja oikeusvaltion periaatteiden noudattaminen, joille AKT-maiden ja EY:n kumppanuus perustuu, ovat kyseisen sopimuksen olennaisia osia ja tämän vuoksi suhteidemme perusta.
      Tämän vuoksi Euroopan unioni on 18. syyskuuta 2003 antamassaan julkilausumassa tuominnut voimakkaasti 14. syyskuuta 2003 tapahtuneen sotilasvallankaappauksen.
      Tähän liittyen Euroopan unionin neuvosto päätti 19. joulukuuta 2003 kutsua Guinea-Bissaun viranomaiset neuvotteluihin tilanteen tarkastelemiseksi yksityiskohtaisesti ja keinojen etsimiseksi sen korjaamiseksi.
      Neuvottelut käytiin Brysselissä 19. tammikuuta 2004 myönteisessä hengessä. Useita olennaisia kysymyksiä käsiteltiin, ja siirtymävaiheen hallituksen pääministerillä oli tilaisuus esittää Guinea-Bissaun viranomaisten näkemys ja arvio tilanteesta. Euroopan unioni pani merkille pääministerin sitoumuksen:
      
                  —
               
               
                  vahvistaa Guinea-Bissaun tasavallan hallituksen siirtymävaiheen ohjelma ja erityisesti sen suunnitelmat parlamenttivaalien osalta,
               
            
                  —
               
               
                  vahvistaa toimenpiteet julkisen talouden vahvistamiseksi,
               
            
                  —
               
               
                  varmistaa kehitys oikeuslaitoksen riippumattomuuden ja armeijan siviilivalvonnan palauttamiseksi.
               
            Lisäksi sovittiin Guinea-Bissaussa kolmen kuukauden ajan käytävästä, kaikkia esille tuotuja asioita koskevasta perusteellisesta vuoropuhelusta ja siitä, että tilannetta arvioitaisiin uudelleen kyseisen ajanjakson päätyttyä.
      Tätä säännöllistä ja perusteellista vuoropuhelua käytiin Guinea-Bissaussa. Sen perustana oli sarja sovittujen sitoumusten täyttämiseksi tarvittavia toimenpiteitä.
      Guinea-Bissaun viranomaiset ovat toteuttaneet joitakin huomionarvoisia toimenpiteitä. Erityisesti panemme merkille, että:
      
                  —
               
               
                  maaliskuun 28. ja 30. päivänä 2004 pidettiin oikeudenmukaiset, vapaat ja avoimet parlamenttivaalit,
               
            
                  —
               
               
                  oikeuslaitoksen riippumattomuuden palauttamisessa on edistytty nimittämällä tasavallan yleinen syyttäjä ja korkeimman oikeuden presidentti,
               
            
                  —
               
               
                  talouden hätäohjelma on hyväksytty,
               
            
                  —
               
               
                  valtion työntekijöiden laskenta on käynnissä.
               
            On selvää, että nämä aloitteet osoittavat maan yhteiskunnallista ja poliittista vakautumista. Varsinkin julkisen talouden vahvistamiseen liittyy kuitenkin edelleen ongelmia erityisesti siltä osin kuin on kyse kansantalouden tilinpidosta, tullitulojen kannosta sekä useimpien valtion työntekijöiden palkkojen maksusta.
      Euroopan unioni pitää tärkeänä erityisesti seuraavia toimia julkisen talouden vahvistamiseksi:
      
                  —
               
               
                  jatketaan siirtymävaiheen hallituksen hyväksymän talouden hätäohjelman toteuttamista,
               
            
                  —
               
               
                  jatketaan jo aloitettua valtion työntekijöiden laskentaa,
               
            
                  —
               
               
                  toteutetaan julkiseen talouteen liittyviä korjaavia toimenpiteitä kuten varainhoidon valvontajärjestelmän, julkisten hankintojen ja julkisten tulojen tarkastukset,
               
            
                  —
               
               
                  palautetaan yhteisön talousarviotukiohjelmasta maksetut varat vuonna 2003 suoritetun varojen käyttöä koskeneen tarkastuksen mukaisesti,
               
            
                  —
               
               
                  esitetään valtiontalouden tarkastusviraston vuonna 2003 julkisten tulojen asianmukaisuudesta laatiman tarkastuskertomuksen päätelmät,
               
            
                  —
               
               
                  jatketaan hallinnollisia ja oikeudellisia menettelyjä niitä siirtymävaihetta edeltäneen kauden hallituksen vastuuhenkilöitä vastaan, jotka syyllistyivät sääntöjenvastaisuuksiin tai petoksiin.
               
            Neuvottelujen tuloksena päätettiin, että AKT–EY-kumppanuussopimuksen 96 artiklan 2 kohdan c alakohdassa tarkoitettuina aiheellisina toimenpiteinä suhteet normalisoidaan ja yhteistyötä jatketaan samalla tarkkaillen edistymistä julkisen talouden alalla, oikeuslaitoksen riippumattomuuden palauttamista ja armeijan siviilivalvonnan palauttamista sekä sitä, jatketaanko vaaliprosessia suunnitelmien mukaisesti presidentinvaalit järjestämällä. Olisi saatava aikaan olosuhteet presidentinvaalien avoimuuden ja demokraattisuuden varmistamiseksi. Euroopan unioni arvioi näissä kysymyksissä saavutettua edistymistä säännöllisesti.
      Euroopan unioni haluaa edistää tiivistä poliittista vuoropuhelua demokraattisesti valitun hallituksenne kanssa ja myötävaikuttaa demokratian lujittamiseen maassanne.
      Kunnioittavasti
      
         
            Komission puolesta
         
      
      
         
            Neuvoston puolesta